ଯାଜପୁର, ଫେବ୍ରୁଆରୀ ୨୨(ଲୋକାଲ ୱାୟାର): ଶୋକାକୂଳ ପରିବେଶ ମଧ୍ୟରେ ଯାଜପୁର ଜିଲ୍ଲା କ୍ଷେତ୍ରପାଳ ଗାଁରେ ଶହିଦ ଶଶାଙ୍କ ଶେଖରଙ୍କ ଶେଷକୃତ୍ୟ ରାଷ୍ଟ୍ରୀୟ ମର୍ଯ୍ୟାଦା ସହ ସମ୍ପନ୍ନ ହୋଇଛି ।
ଆଠ ବର୍ଷ ପୂର୍ବେ ଭାରତୀୟ ସେନାର ମେକାନିକାଲ ଇଞ୍ଜିନିୟରିଂ କର୍ପସରେ ଯୋଗ ଦେଇଥିବା ଶଶାଙ୍କ କିଛିଦିନ ପୂର୍ବେ ପରିବାର ଲୋକଙ୍କ ଟେଲିଫୋନ କରି ମାର୍ଚ୍ଚ ୧୨ରେ ଗାଁକୁ ଆସିବେ ବୋଲି କହିଥିଲେ ।
ହେଲେ ଶନିବାର ଶଶାଙ୍କଙ୍କ ମୃତ୍ୟୁ ଖବର ଆସିଥିଲା । ସ୍ୱାମୀଙ୍କ ମୃତ୍ୟୁ ଖବର ପାଇ ପତ୍ନୀ ସସ୍ମିତା ନିର୍ବାକ ହୋଇପଡିଥିବା ବେଳେ ତିନି ବର୍ଷର ପୁଅ ବାପାଙ୍କୁ ଖୋଜୁଛି ।
ଶହିଦ ଶଶାଙ୍କଙ୍କ ଶେଷକୃତ୍ୟରେ ବହୁ ସଂଖ୍ୟାରେ ଗ୍ରାମବାସୀ, ସେନା ଓ ପୁଲିସ ଅଧିକାରୀ, ପ୍ରଶାସନିକ ଅଧିକାରୀ, ସ୍ଥାନୀୟ ନେତା ଯୋଗ ଦେଇ ବୀର ଯୋଦ୍ଧାଙ୍କୁ ଶ୍ରଦ୍ଧାଞ୍ଜଳି ଜଣାଇଥିଲେ ।
